Belgia kohus otsustas, et maailma üks paremaid rattureid, nii maanteesõidus kui cyclo-crossis ilma tegev Wout van Aert peab tasuma oma eelmisele klubile lepingu ühepoolse lõpetamise eest 662 000 eurot. Van Aert lahkus 2018. aasta septembris Veranda's Willems-Crelani meeskonnast, lõpetades ainuisikuliselt lepingu klubi haldava ettevõttega Sniper Cyclinguga olukorras, kus tema kontraht kehtis veel rohkem kui aasta, ja liitus viis kuud hiljem Jumbo-Vismaga.
Sniper Cyclingu juht Nick Nuyens nõudis kahjutasu 1,2 miljonit eurot, kuid kohus vähendas nõuet poole võrra. Van Aert märkis, et kohtulahing ei ole lõppenud ja ta kaebab otsuse edasi. Van Aerti advokaadi Walter Van Steenbrugge sõnul erineb teise astme kohtu otsus 180 kraadi esimese astme kohtu otsusest.
Van Aerti leping Jumbo-Vismaga kehtib 2024. aasta lõpuni. Kahel viimasel hooajal on van Aert saavutanud mitmeid väärtuslikke võite: Strade Bianche, Milano-San Remo, Gent-Wevelgem, Amstel Gold Race ja etapivõidud Tour de France'il.